На основу члана 41а став 2. Закона о заштити природе („Службени гласник РСˮ, бр. 36/09, 88/10, 91/10-исправка, 14/16, 95/18-др. закон и 71/21) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ ПАРКА ПРИРОДЕ „ГОЛИЈАˮ

Члан 1.

Природно добро Голија је планинска регија која у својим границама обухвата планине Голију, Радочело и део простора планине Чемерно. Голија је и највиша планина југозападне Србије, припада пространој географској регији која се означава као Старо-влашко-рашка висија, ограничена дубоко усеченим долинама Ибра на истоку, Западне Мораве на северу и Дрином са Лимом на западу и ставља се под заштиту, као заштићено подручје под именом Парк природе „Голијаˮ, подручје I категорије - заштићено подручје међународног, националног, односно изузетног значаја (у даљем тексту: Парк природе „Голијаˮ).

Члан 2.

Парк природе „Голијаˮ, ставља се под заштиту у циљу заштите и очувања, великог броја извора, река и потока са веома чистом планинском водом; најживописнијих клисура Студенице и Изубре; две активне монашке испоснице; аутохтоних шумских заједница, три водопада, бројних слапова и букова; тресава и језера, од којих су највећа Кошаниново и Дајићко језеро.

У Парку природе „Голијаˮ, нарочито су заступљене букове шуме, мешовите лишћарско - четинарске шуме и чисте смрчеве шуме. Неки делови ових шума имају карактер прашуме. Осим планинског јавора *(Acer heldreichii)* који овде гради своје најлепше и најочуваније лишћарске и лишћарско-четинарске шуме у Србији, ову планину насељава још око 515 биљних врста, од којих су многе реликтног или ендемичног карактера *(Geum molle, Hedera helix, Ilex aquifolium, Ostrya carpinifolia, Aremonia agrimonoides, Asarum europaeum, Tamus communis, Trollius eurpaeus и др.).*

Утврђено је присуство 29 врста из фамилије орхидеја што је 50% од укупног броја који се односи на Западну Србију. Орхидеје (*Epipactis leptochila subsp. Neglecta)* и (*Dactylorhiza fuchsii*) пронађени на Голији су нови таксони за флору Србије.

Посебан значај флори неког подручја дају ендемичне и реликтне врсте. На Голији је забележено 56 ендемита и 35 реликата.

Јужне планинске стране планине, као и подгорине, обрасле су пространим ливадама и пашњацима. У смрчевом појасу очувале су се тресаве, као специфични и осетљиви екосистеми.

Парк природе „Голијаˮ, стално или повремено настањује 53 врсте сисара, што тренутно чини око 50% врста које су до сада на било који начин регистроване на територији Србије. Поред бројних врста сисара, као што су слепо куче *(Spalax leucodon)*, медвед *(Ursus arctos)*, вук *(Canis lupus)* или лисица *(Vulpes vulpes)*, Парк природе „Голијаˮ насељава и 145 значајних врста птица: мала сова *(Glaucidium passerinum)*, гаћаста кукумавка *(Aegolius funereus)*, камељарка *(Aquila chrysaetos)*, сиви соко *(Falco peregrinus)*, тропрсти детлић *(Picoides tridactylus)*, планински детлић *(Dendrocopos leucotos)* и др.

У северном делу парка, у долини Студенице, налази се манастир Студеница из XII века, споменик културе под заштитом UNESCO-а.

Део Парка природе „Голија” (53.804 hа) са својим природним и створеним вредностима испунио је у потпуности критеријуме за номиновање за резерват биосфере по програму човек и биосфера (МAB). Одлуком Међународног координационог савета за UNESCO MAB програм, септембра 2001. године, Резерват биосфере „Голија-Студеница” проглашен је за први резерват биосфере у Србији и постао је део UNESCO светске мреже резервата биосфере. Очуваност природе са великим бројем биљних и животињских врста, од којих су посебно значајне бројне ендемичне и реликтне врсте, као и присуство манастира Студенице који је од 1986. године на листи светске баштине (World Hеritage), основа су за проглашење резервата.

Резервати биосфере су подручја копнених и обалских/морских екосистема који су међународно признати UNESCO MAB програмa и они треба да разреше једно од најважнијих питања са којима се свет данас суочава: како помирити очување биодиверзитета са потребом за економским и друштвеним развојем и одржавањем припадајућих културних вредности. Ефикасан резерват биосфере подразумева заједничко деловање стручњака за природне и друштвене науке, група за очување и развој заштићених подручја, институција надлежних за управљање резерватом и локалне заједнице.

На заштићеном подручју приоритетна Натура 2000 станишта представљају шуме црне јове, сиве јове и црнoг бoра, а ЕМЕРАЛД станишта чине шуме: црне јове, сиве јове, китњака, цера, китњака и цера и планинске букве. Парк природе „Голијаˮ налази се у обухвату еколошке мреже Републике Србије - еколошки значајног подручја „Голија” (наведено под бр. 72 у прилогу 1. Уредбе о еколошкој мрежи „Службени гласник РСˮ, број 102/10), Емералд еколошке мреже (Емералд подручје „Голија”, са класификационим кодом „RS0000030”), међународно и национално значајног подручја за птице (IBA подручје „Голија”, са класификационим кодом „RS029IBA”), међународно значајног подручја за биљке (IPA подручје „Голија”), као и одабраног подручја за дневне лептире (РВА подручје „Голија 09”).

Члан 3.

Парк природе „Голија”, налази се на територији града Краљева (КО Орља Глава, КО Савово, КО Милиће, КО Брезова, КО Долац, КО Засад, КО Ушће, КО Врх, КО Река, КО Дражиниће, КО Рудно и КО Бзовик), града Новог Пазара (КО Драмиће, КО Кузмичево, КО Раст, КО Радаљица и КО Мухово), на територији општине Ивањица (КО Добри До, КО Врмбаје, КО Чечина, КО Коритник, КО Брусник, КО Градац, КО Дајићи, КО Вионица, КО Медовине, КО Ерчеге, КО Вучак, КО Васиљевићи, КО Смиљевац, КО Глеђица, КО Братљево и КО Куманица), на територији општине Рашка (КО Крушевица, КО Биниће, КО Градац, КО Боровиће и КО Плешин) и територији општине Сјеница (КО Шаре).

Површина Парка природе „Голија” износи 75.838,94hа, од чега је у државној својини 29.141,65 hа (38,64%), у приватној својини 44.059,20 hа (58,10%) и 2.638,07 hа (3,47%) у јавном власништву.

Опис границе и графички приказ Парка природе „Голија”, дати су у Прилогу – Опис граница и графички приказ Парка природе „Голија”, који је одштампан уз ову уредбу и чини њен саставни део.

Члан 4.

На подручју Парка природе „Голија”, утврђују се режими заштите I, II и III степена. Режим заштите I степена обухвата површину од 763,30 ha (1,01 %) у оквиру којега се налазе локалитети:

1. „Испоснице”, налази се на територији града Краљева, КО Савово;
2. „Кошанинова језера”, налази се на територији општине Ивањица, КО Врмбаје;
3. „Црепуљник”, налази се на територији општине Ивањица, КО Врмбаје;
4. „Радочело”, налази се на територији града Краљева, КО Бзовик;
5. „Палеж”, налази се на територији општине Ивањица, КО Куманица;
6. „Дајићко језеро”, налази се на територији општине Ивањица, КО Глеђица;
7. „Тресава на Белим водама”, налази се на територији општине Ивањица, КО Дајићи;
8. „Изубра”, налази се на територији општине Ивањица, КО Коритник и КО Чечина;
9. „Водице”, налази се на територији општине Ивањица, КО Дајићи;
10. „Каралићи”, налази се на територији општине Ивањица, КО Дајићи;
11. „Испод Јанковог камена”, налази се на територији општине Ивањица, КО Дајићи;
12. „Пашина чесма”, налази се на територији општине Ивањица, КО Медовине;
13. „Изнад Љутих ливада”, налази се на територији општине Ивањица, КО Коритник;
14. „Црна река”, налази се на територији општине Ивањица, КО Коритник;
15. „Радуловац”, налази се на територији општине Ивањица, КО Коритник;
16. „Извориште Црне реке”, налази се на територији општине Ивањица, КО Коритник и обухвата два одвојена локалитета;
17. „Округлица”, налази се на територији општине Ивањица, КО Куманица;
18. „Орлов камен” налази се на територији општине Ивањица, КО Глеђица;
19. „Плакаоница ” налази се на територији општине Рашка у КО Биниће;
20. „Равнине”, налази се на територији општине Рашка у КО Плешин.

Режим заштите II степена обухвата површину од 4457,49 ha (5,88 %) у оквиру којега се налазе локалитети:

1. „Градина”, налази се на територији града Краљева, КО Орља Глава и КО Савово;
2. „Под Црепуљником – Радочело”, налази се на територији општине Ивањица, КО Врмбаје и КО Чечина и на територији града Краљева, КО Бзовик;
3. „Угљаре”, налази се на територији општине Ивањица, КО Коритник;
4. „Римски мост – Пакашница”, налази се на територији општине Ивањица, КО Куманица и КО Глеђица;
5. „Јеленовица”, налази се на територији општине Ивањица, КО Куманица;
6. „Дајићи”, налази се на територији општине Ивањица, КО Глеђица;
7. „Беле Воде”, налази се на територији општине Ивањица, КО Дајићи;
8. „Брусничке шуме”, налази се на територији града Краљево, КО Бзовик и општине Ивањица, КО Чечина и КО Коритник;
9. „Међугорски поток”, налази се на територији општине Ивањица, КО Дајићи;
10. „Голијска река”, налази се на територији општине Ивањица, КО Дајићи, КО Глеђица и КО Вучак;
11. „Јанков камен”, налази се на територији општине Ивањица, КО Дајићи и КО Градац;
12. „Бојево брдо – Јелића стругара”, налази се на територији општине Ивањица, КО Медовине;
13. „Љуте ливаде”, налази се на територији општине Ивањица, КО Коритник;
14. „Влашки мост”, налази се на територији општине Ивањица, КО Коритник;
15. „Суви Брег”, налази се на територији општине Ивањица, КО Коритник;
16. „Одвраћеница”, налази се на територији општине Ивањица, КО Коритник;
17. „Ретко Бучје”, налази се на територији општине Рашка, КО Плешин;
18. „Плакаоница II”, налази се на територији општине Рашка, КО Биниће.

Режим заштите III степена обухвата површину од 70618,15 ha (93,11 %) у оквиру којега се налазе локалитети који нису под режимима заштите I и II степена.

Члан 5.

На подручју Парка природе „Голија”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, који су утврђени у члану 35. Закона о заштити природе, на површинама на којима је утврђен режим заштите III степена, забрањују се и:

1. образовање депонија;
2. испуштање непречишћених отпадних вода и уношење хазардних и загађујућих супстанци у површинске и подземне воде и земљиште, као ни испуштање пречишћених отпадних вода директно у подземне воде преко упојних објеката;
3. изградња хидроенергетских објеката (брана – акумулација), укључујући и регулацију и преграђивање водотока и то на водотоцима са изразито клисурастим и кањонским долинама, осим планираних радова на уређењу и унапређењу водног режима на начин који неће негативно утицати на очување природних вредности и животне средине;
4. уништавање и сакупљање строго заштићених биљних и животињских врста;
5. чиста сеча шума, која није планирана као редован вид обнављања шума, осим у случајевима прописаним законом којим се уређује шумарство;
6. сеча појединачних старих стабала, импозантних дендрометријских карактеристика, значајних за очување биодиверзитета и културног наслеђа;
7. уношење аутохтоних врста;
8. узнемиравање фауне и сакупљање јаја;
9. промена морфологије терена и пошумљавање у цирковима и у њиховој близини, изградња објеката којима би се они заклонили и којима би се онемогућило њихово посматрање као и преграђивање водотокова на следећим локалитетима: цирк на Јанковом камену и Бојевом брду; мермери у околини Студенице; бигар на Градачкој и Плешинској реци; палеонтолошки локалитети са рудистним шкољкама; водопад Савошнице; шљунковите речне терасе реке Студенице; пећина у брду Петров крш и извори и водотокови, осим за потребе њиховог уређења, санацију и презентацију;
10. промена намене површина која може имати утицај на темељне вредности природног добра;
11. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
12. извођење радова који могу довести до уништавања или оштећивања објеката геонаслеђа;
13. изградња септичких јама пропусног типа и свако испуштање непречишћених отпадних и осочних вода у површинске и подземне воде и земљиште;
14. изградња индустријских, инфраструктурних и других објеката чији рад и постојање могу изазвати неповољне промене квалитета земљишта, вода, ваздуха, живог света, лепоте предела, културних добара и њихове околине, осим оних који су већ у изградњи;
15. изградња викенд, привремених, монтажних, покретних и туристичких објеката изван грађевинских подручја утврђених посебним планским и урбанистичким документима;
16. изградња већих смештајних капацитета (хотела и сл.);
17. изградња нових саобраћајница уколико нису утврђене важећом просторно планском документацијом;
18. уништавање највреднијих и најочуванијих шумских комплекса и њихово уситњавање;
19. обављање активности и радњи на местима и на начин који могу изазвати процесе јаке и ексцесивне водне ерозије и неповољне промене предела;
20. брање јединки и нарушавање станишта орхидеја;
21. претварање станишта вреса (*Calluna vulgaris*) у пољопривредне површине, као и брање/кидање гранчица, брање целих јединки као и нарушавање станишта;
22. све радње и активности којима се угрожава фауна риба и ремети њихов мрест, раст, исхрана и кретање;
23. свако самоиницијативно порибљавање водотокова, акумулација, језера, бара и др.;
24. неконтролисани лов и одстрел птица;
25. руковање отровним хемијским материјама и нафтним дериватима на начин који може проузроковати загађивање земљишта и вода;
26. обављање било каквих радова на непокретним културним добрима и добрима под претходном заштитом, као и заштићеној околини без претходно прибављених услова и сагласности надлежне службе за заштиту споменика културе.

Радови и активности ограничавају се на:

1. изградњу објеката (саобраћајне, енергетске, комуналне и друге инфраструктуре) и њима припадајућих објеката дистрибутивне електроенергетске инфраструктуре, на грађевинским површинама утврђеним планском документацијом;
2. начин газдовања предвиђен и прописан планским документима из области шумарства у складу са законом којим се уређује шумарство;
3. начин газдовања на површинама на којима се истраживањима потврди присуство строго заштићених дивљих биљних и животињских врста које су ретке и угрожене и за које су потребне додатне мере заштите, и то прописивањем мера заштите у оквиру посебних услова заштите за дате врсте и њихова станишта;
4. каптирање извора, изградња водозахвата, дубоких бушотина или издвојених објеката само за потребе водоснабдевања појединачних домаћинстава;
5. адаптацију, санацију и реконструкцију већ постојећих сеоских, стамбених и туристичко-рекреативних објеката, као и оних који су предвиђени усвојеним програмима, плановима и основама;
6. изградњу објеката управљача у циљу заштите и презентације природног добра (визиторски центар, административни пункт, туристички пункт и др.);
7. уређење, изградњу и инфраструктурно опремање простора за потребе туризма и рекреације;
8. експлоатaцију минералних сировина на постојећа експлоатациона поља;
9. геолошка истраживања у складу са већ одобреним геолошким резервама;
10. коришћење минералних сировина и земље, само на ручно копање камена од стране локалног становништва, као и отварање привремених копова и позајмишта искључиво за потребе изградње, реконструклције, санације и одржавања противпожарних, шумских и сеоских путева;
11. очување објеката који по архитектонско-грађевинским одликама и времену настанка и намени представљају споменике народног градитељства;
12. обнављање и одржавање пољских, шумских и других путева, и објеката народног градитељства;
13. примена хемијских средстава уз одобрење министарства надлежног за послове пољопривреде, шумарства и водопривреде, а уз сагласност министарства заштите животне средине;
14. формирање пољопривредних монокултура;
15. контролисана примена хемијских препарата у конвенционалној пољопривредној производњи;
16. мере у газдовању шумама, на мере којима се осигурава повећање површина под шумским екосистемима и побољшање њихове структуре и здравственог стања, посебно у погледу заступљености виших узгојних типова и већих дебљинских разреда количине и квалитета дрвне запремине, разноврсности и аутохтоности флористичко-дендролошког састава;
17. ручно кошење ливада кошаница или кошење уз употребу механизације;
18. контролисано пашарење на пашњачким површинама и уређење појила за стоку;
19. реинтродукцију и реколонизацију аутохтоних врста и друге активности на очувању и унапређивању стања популација угрожених дивљих врста флоре и фауне;
20. риболов у научноистраживачке сврхе и рекреативни риболов у складу са прописима и планским документима из области заштите и одрживог коришћења рибљег фонда;
21. сакупљање заштићених дивљих врста биљака, животиња и гљива за које се добија дозвола за сакупљање и коришћење у комерцијалне сврхе на основу прописа којим се уређује контрола коришћења и промета дивље флоре и фауне;
22. паљење и ложење ватре, на местима одређеним за ту намену;
23. научноистраживачки и образовни рад и презентација природних и културних вредности Парка природе;
24. уређење и коришћење простора у складу са прописаним режимом заштите на начин којим се омогућава очување природних вредности и споменика културе.

Члан 6.

На подручју Парка природе „Голија”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, који су утврђени у члану 35. Закона о заштити природе и члану 5. ове уредбе, у режиму заштите IІ степена забрањује се и:

1. изградња ветрогенератора;
2. измена морфологије терена, односно извођење радова који би могли да униште или наруше геоморфолошке и хидролошке карактеристике подручја;
3. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода, осим планираних радова на уређењу и унапређењу водног режима на начин који неће негативно утицати на очување природних вредности и животне средине;
4. промена намене водног земљишта, без сагласности водопривредног друштва;
5. градња стамбених, туристичких, угоститељских, викенд, привремених, монтажних и других објеката, осим стамбених, помоћних и економских објеката у оквиру постојећих пољопривредних домаћинстава;
6. изградња јавних скијалишта и скијашке инфраструктуре (ски стазе, жичаре, гондоле, инсталације за осветљење или оснежавање и др.);
7. образовање депонија и изградња спалионице отпада;
8. пренамена површина на којима се налазе влажна станишта или извођење активности којима се оне исушују;
9. коришћење пољопривредног земљишта у непољопривредне сврхе;
10. преоравање природних ливада и пашњака;
11. чиста сеча шума која није планирана као редован вид обнављања шума, осим у случајевима прописаним законом којим се уређује шумарство;
12. изградња нових јавних путева, осим у функцији ревитализације и економског развоја подручја;
13. уклањање крај речне вегетације;
14. садња дрвенастих и жбунастих врста на подручјима са утврђеним вредностима геодиверзитета;
15. постављање, односно укуцавање табли и других обавештења на стаблима;
16. све радње и активности којима се угрожава фауна риба и ремети њихов мрест, раст, исхрана и кретање;
17. формирање илегалних и нерегистрованих хранилишта за некрофагне врсте дивљих животиња;
18. ловних активности, осим оних активности предвиђених планским документима из области ловства;
19. узнемиравање птица и других животиња у репродуктивном периоду;
20. уништавање гнезда птицa;
21. коришћење беспилотних летелица супротно законом и другим прописима предвиђених забрана и ограничења;
22. вожња квадовима;
23. постављање ферате;
24. обављање било каквих радова на непокретном културном добру и у његовој непосредној околини без претходно прибављених услова и сагласности надлежне организације за заштиту споменика културе.

Радови и активности ограничавају се на:

1. активности на извођењу хитних и неопходних санационих шумских и водопривредних радова након акцидентних ситуација приликом ветролома, ветроизвала, пожара, каламитета инсеката, поплава и слично;
2. газдовање шумама и шумским земљиштима у складу са плановима и основама газдовања шумама, а којима се обезбеђује одржавање постојећих шумских екосистема, умерено повећање површина под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
3. извођење летова хеликоптером, само на прелет хеликоптером који учествује у гашењу пожара или превози хитне случајеве болесника, повређених и сл.;
4. уклањање вегетације на видиковцима;
5. примену одговарајућих биолошких мера против фитопатолошких и ентомолошких обољења шума;
6. реконструкцију, ревитализацију и одржавање јавних путева;
7. реконструкцију и одржавање/санацију шумских путева предвиђених плановима и основама газдовања шумама;
8. кошење ливада и коришћење траве;
9. испашу стоке, у циљу одржавања ливадских и полуливадских станишта;
10. спровођење активности у оквиру научноистраживачких радова и праћење природних процеса;
11. праћење стања и унапређење популација ретких и угрожених биљних и животињских врста;
12. предузимање мера и активности заштите акватичних екосистема од свих видова загађења, промена хидролошког режима и квалитета воде и деградације станишта;
13. риболов у научноистраживачке сврхе и рекреативни риболов у складу са прописима и планским документима из области заштите и одрживог коришћења рибљег фонда;
14. постављање наменских кућица за гнежђење птица на одређеним локацијама, уз редовно одржавање и мониторинг;
15. ловство на лов дивљачи, заштиту и унапређивање популација дивљачи у ловишту и мере на унапређивању станишта дивљачи, у складу са планским актима из области ловства;
16. сакупљање и транспорт неопасног отпада;
17. спровођење одговарајућих мера противпожарне и против ерозионе заштите;
18. санацију и реконструкцију на постојећим објектима у габариту и волумену;
19. уређење пешачких, планинарских и бициклистичких стаза;
20. постављање и одржавање мобилијара;
21. одржавање манифестација/организованих догађаја;
22. снимање филмова, спотова, реклама и сл.

Члан 7.

На подручју Парка природе „Голија”, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности, који су утврђени у члану 35. Закона о заштити природе и у чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету искључиво ради стручне едукације;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

Парк природе „Голија” поверава се на управљање Јавном предузећу „Србијашумеˮ, Београд (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Парка природе „Голија”, спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштитне зоне, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, министарство прибавља мишљења министарстава надлежних за послове науке, просвете, туризма, просторног планирања, водопривреде, енергетике, саобраћаја, грађевинарства, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнадама за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником се ближе утврђују забрањени радови и активности, као и правила и услови обављања радова и активности који су допуштени на подручју Парка природе „Голија”.

Правилник се објављује у „Службеном гласнику Републике Србијеˮ.

Члан 11.

Управљач је дужан да на прописан начин обележи Парк природе „Голија”, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Парка природе „Голија”, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 12.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Парком природе „Голија”.

Члан 13.

Управљач може прогласити рибарско подручје у оквиру граница Парка природе „Голија”, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 14.

Висину накнадa за коришћење Парка природе „Голија”, својим актом утврђује управљач, у складу са законом који дефинише накнаде за коришћење јавних добара.

Члан 15.

Управљач је дужан да у у року од шест месеци од дана ступања на снагу ове уредбе, формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја.

Члан 16.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 17.

Средства за спровођење Плана управљања Парка природе „Голија”, обезбеђују се из буџета Републике Србије, од накнадa за коришћење заштићеног подручја, прихода остварених обављањем делатности Управљача и из других извора у складу са законом.

Члан 18.

Плански документи, планови, програми и основе из области шумарства, ловства, управљања рибљим фондом, водопривреде, пољопривреде и туризма и други програми и планови који се односе на коришћење природних ресурса и простора у заштићеном подручју Парка природе „Голија”, усагласиће се са Просторним планом Републике Србије, овом уредбом и Планом управљања из члана 9. ове уредбе.

Члан 19.

Даном ступања на снагу ове уредбе, престајe да важи Уредба о заштити Парка природе Голија („Службени гласник РС”, бр. 45/01 и 47/09).

Члан 20.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10536/2024

У Београду, 31. октобра 2024. године

В Л А Д А

ПРЕДСЕДНИК

Милош Вучевић, с.р.